CELEX: 62015CN0583
Language: mt
Date: 2015-11-12 00:00:00
Title: Kawża C-583/15: Rikors ippreżentat fit-12 ta’ Novembru 2015 – Il-Kummissjoni Ewropea vs Ir-Repubblika Portugiża

1.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 38/29
            
         Rikors ippreżentat fit-12 ta’ Novembru 2015 – Il-Kummissjoni Ewropea vs Ir-Repubblika Portugiża
   (Kawża C-583/15)
   (2016/C 038/42)
   Lingwa tal-kawża: il-Portugiż
   
      Partijiet
   
   
      Rikorrenti: Il-Kummissjoni Ewropea (rappreżentanti: P. Guerra e Andrade u J. Hottiaux, aġenti)
   
      Konvenuta: Ir-Repubblika Portugiża
   
      Talbiet
   
   
               —
            
            
               tikkonstata li, billi ma ħolqitx ir-reġistru elettroniku nazzjonali tagħha tal-impriżi tat-trasport bit-triq, flimkien ma’ interkonnessjoni mar-reġistri elettroniċi nazzjonali tal-Istati Membri l-oħra, ir-Repubblika Portugiża naqset milli twettaq l-obbligi tagħha skont l-Artikolu 16(1) u (5) tar-Regolament (KE) Nru 1071/2009 (1) tal-Parlament Ewropew u tal-Kunsill, tal-21 ta’ Ottubru 2009, li jistabbilixxi regoli komuni dwar il-kondizzjonijiet li għandhom jiġu rispettati għall-eżerċizzju tal-professjoni ta’ operatur tat-trasport bit-triq u li jħassar id-Direttiva tal-Kunsill 96/26/KE;
            
         
               —
            
            
               tikkundanna lir-Repubblika Portugiża għall-ispejjeż.
            
         
      Motivi u argumenti prinċipali
   
   Skont l-Artikolu 16(1) tar-Regolament Nru 1071/2009, kull Stat Membru għandu jżomm reġistru elettroniku nazzjonali tal-impriżi tat-trasport bit-triq, awtorizzati mill-awtorità nazzjonali kompetenti sabiex jeżerċitaw attività ta’ trasportatur bit-triq.
   L-imsemmi paragrafu 1 jistabbilixxi wkoll li l-ipproċessar tad-data li tinsab fir-reġistru u, b’mod partikolari, id-data fundamentali ffissata fl-Artikolu 16(2) għandha ssir taħt il-kontroll tal-awtorità pubblika maħtura. Din id-data għandha tkun aċċessibbli għall-awtoritajiet kompetenti kollha tal-Istat Membru inkwistjoni.
   Issa, mir-risposta tal-Istat Portugiż għall-ittra ta’ intimazzjoni supplimentari jirriżulta li l-amministrazzjoni Portugiża għadha ma waslitx għal ftehim bejn it-tliet awtoritajiet nazzjonali intervenjenti fis-sistema, l-Awtorità Nazzjonali tas-Sigurtà fit-Toroq, l-Awtorità għall-Kundizzjonijiet tax-Xogħol u d-Direttorat Ġenerali tal-Amministrazzjoni tal-Ġustizzja.
   F’dawn iċ-ċirkustanzi, mhux talli ma jeżistix reġistru nazzojnali, fejn għadhom jeżistu r-reġistri speċifiċi ta’ tliet awtoritajiet nazzojnali, iżda d-data inkwistjoni ma hijiex aċċessibbli għall-awtoritajiet kompetenti tal-Istat Portugiż.
   Għaldaqstant, l-Istat Portugiż ma jikkonformax ruħu mal-Artikolu 16(1) tar-Regolament Nru 1071/2009.
   Skont l-Artikolu 16(5) tar-Regolament Nru 1071/2009, l-Istat Membri għandhom jadottaw il-miżuri neċessarji sabiex ir-reġistri elettroniċi nazzjonali jiġu interkonnessi, u jkunu aċċessibbli fl-Unjoni kollha.
   Fl-assenza ta’ reġistru nazzjonali, ma hemmx dubju li l-amministrazzjoni Portugiża ma adottatx il-miżuri neċessarji għall-interkonnessjoni tar-reġistru nazzjonali tagħha, li ma jeżistix, mar-reġistri nazzjonali l-oħra.
   Għaldaqstant, l-Istat Portugiż ma jikkonformax ruħu mal-Artikolu 16(5) tar-Regolament Nru 1071/2009.
   
      (1)  ĠU L 300, p. 51.